《沁园春 赠龚全美口诀》
宋代·王玠

一窍玄关，非高非下，正在当中。得真师指点，方知此窍，不居南北，不属西东。

默默内观，绵绵静守，道满虚无浩气冲。难言说，一星儿消息，天地根宗。

先须握定雌雄。天癸生时鼓巽风。把铅炉封固，飞神海底，中抽坎画，去补离宫。

进火退符，流珠复位，十转回轮一气通。灵胎结，待功成行满，独步瑶空。

作者简介：（?—1132）宋长洲人，一作善化人，字介玉。为舒蕲镇抚使孔彦舟幕属。彦舟谋叛，问计于玠，玠谕以顺逆，彦舟怒而囚之。逾数日复问之，玠言词愈切，因与妻子俱被害于龙眼矶。